ORDE do 5 de marzo de 2009 pola que se aproba definitivamente unha modificación puntual das normas subsidiarias de planeamento do Concello de Cee (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/04/2009

O Concello de Cee remite a modificación puntual referida para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
Antecedentes.
1. As normas subsidiarias de planeamento (NSP) do Concello de Cee foron aprobadas definitivamente pola Comisión Provincial de Urbanismo da Coruña o 23-2-1995, ao abeiro da normativa anterior á Lei 1/1997, do 24 de marzo, do solo de Galicia.
2. Segundo consta no expediente municipal, con data do 9-11-2007 subscribiuse un convenio urbanístico entre a entidade mercantil Grupo Lábaro Inmobiliario, S.A. e o Concello de Cee. Do devandito convenio resulta o que segue:
-A existencia dunha licenza de obras concedida a Grupo Lábaro Inmobiliario, S.A. o 5-12-2006 para a construción dun edificio de 125 vivendas, local comercial, garaxes e rochos nas avenidas Fernando Blanco e Lino Rodríguez Madero.
-A revisión en vía xurisdicional da licenza, por instancia do concello en virtude de denuncias formuladas, que na data da subscrición do convenio está paralizada como consecuencia da solicitude de suspensión formulada por ambas as partes con vistas a acadar unha transacción, baseada na modificación dos trazados viarios das NSP.
3. A Dirección Xeral de Desenvolvemento Sostible da Consellería de Medio Ambiente e Desenvolvemento Sostible resolveu, o 24-7-2008, que non é necesario someter a modificación ao procedemento de avaliación ambiental estratéxica.
4. A modificación foi aprobada inicialmente polo concello, en pleno do 28-3-2008 e sometida a información pública polo prazo dun mes (DOG do 10 de abril; El Correo Gallego e La Voz de Galicia do 11 e 12 de abril de 2008). Non foron presentadas alegacións, segundo certificación incluída no expediente.
5. Incorpóranse ao expediente os seguintes informes sectoriais:
-Da Subdirección Xeral de Xestión do Dominio Público Hidráulico, do 3-11-2008, no cal se sinala que a modificación non reflicte efectos adversos significativos sobre o medio hídrico, e impoñendo condicións para a execución das obras no ámbito do dominio público hidráulico e as súas zonas de servidume e policía.
-Da Dirección Xeral de Obras Públicas desta consellería, de carácter favorable, do 22-4-2008.
6. Constan no expediente os informes técnicos e xurídicos municipais a que se refire o artigo 85.4º da LOUG.
7. A modificación foi aprobado provisionalmente polo Pleno municipal do 26-9-2008.
8. O concello, en cumprimento do requirimento practicado para tales efectos polo Servizo de Urbanismo da Delegación Provincial da Coruña desta consellería, remitiu o expediente completo mediante escrito que tivo entrada no rexistro da Xunta de Galicia o 11-12-2008.
Consideracións e fundamentación.
De conformidade cos artigos 89 e 93.4º da LOUG, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
Con data do 28-2-2009, a Dirección Xeral de Ordenación do Territorio e Urbanismo elevou un informe, que se subscribe nos seus xustos termos, no cal se fan as seguintes consideracións para os efectos da aprobación definitiva do expediente de referencia:
1. Ámbito e obxecto da modificación.
A modificación consiste na variación das aliñacións de dous rueiros previstos polas NSP, comprendidos entre as avenidas Fernando Blanco e Lino Rodríguez Madero. A variación ten un dobre alcance:
-O novo grafado do contorno de ambos os rueiros, adaptándoo á realidade existente, e eliminando as pequenas discrepancias detectadas entre os largos de vía acoutados e os que resultan da medición sobre os planos de ordenación das NSP.
-A alteración do trazado dunha rúa transversal de nova apertura que conecta ambas as avenidas.
2. Razóns de interese público para a modificación (artigo 94.1º da LOUG).
A mellora da articulación dos espazos libres públicos cos volumes construídos e a resolución dos problemas de circulación que se invocan no proxecto teñen a consideración de razóns de interese público que fundamentan unha modificación do planeamento, nos termos exixidos polo artigo 94.1º da LOUG.
3. Intensidade de uso prevista no ámbito da modificación.
O proxecto incorpora documentación xustificativa, gráfica e escrita, de que a edificabilidade resultante é menor que a permitida na ordenación vixente (882,60 m2 fronte a 1.040,89 m2).
4. Afectación de vías e de sistemas xerais.
A modificación proposta altera as aliñacións dos dous rueiros a que afecta co fin de facer cadrar os largos acoutados da vía cos resultantes de medición sobre o plano. En xeral, tal alteración supón unha ampliación, mínima, dos largos grafados, que carece de incidencia sobre as vías e sistemas xerais previstos no planeamento.
Resolución.
Visto canto antecede
RESOLVO:
1º Aprobar definitivamente a modificación puntual das normas subsidiarias de planeamento municipal do Concello de Cee, de acordo co establecido no artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia.
2º Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo, ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de marzo de 2009.
María José Caride Estévez
Conselleira de Política Territorial, Obras Públicas
e Transportes